**RÁMCOVÁ DOHODA**

uzavretá v súlade s § 409 zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**“), so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“) ako výsledok zrealizovaného verejného obstarávania zverejneného v Úradnom vestníku EÚ zo dňa \_\_\_\_\_\_\_\_\_\_\_\_\_2024 pod č. \_\_\_\_\_\_\_\_\_\_\_\_\_\_\_\_\_\_\_ a vo Vestníku verejného obstarávania č. \_\_\_\_/2024 zo dňa \_\_\_\_\_\_\_\_\_\_\_\_\_2024 pod zn. \_\_\_\_\_\_\_\_\_ - MST na predmet zákazky   
„**Cisternová automobilová striekačka CAS 30**“ (ďalej len „**Verejné obstarávanie**“)

(ďalej len „**Dohoda**“)

**Kupujúci:**

Názov:  **Slovenská republika**

**zastúpená Ministerstvom vnútra Slovenskej republiky**

Sídlo: **Pribinova 2**

**812 72 Bratislava – Staré mesto**

IČO: 00 151 866

Bankové spojenie: Štátna pokladnica

Číslo účtu:  7000180023/8180

IBAN: SK7881800000007000180023

V zastúpení: doplní sa

(ďalej len „**Kupujúci**“)

na jednej strane,

**a**

|  |  |
| --- | --- |
| **Predávajúci:**  Názov:  Sídlo:  IČO:  DIČ:  IČ DPH:  Bankové spojenie:  Číslo účtu:  IBAN:  SWIFT (BIC):  V zastúpení: |  |

(ďalej len „**Predávajúci**“)

na druhej strane

(Kupujúci a Predávajúci ďalej spolu len „**Zmluvné strany**“ alebo každý samostatne aj ako „**Zmluvná strana**“)

# Článok I

# Predmet Dohody

* 1. Predmetom tejto Dohody je záväzok Predávajúceho dodať Kupujúcemu na základe objednávky nové, nepoužívané cisternové automobilové striekačky CAS 30 vrátane príslušenstva a výbavy (ďalej len „**Vozidlo**“ v jednotnom čísle alebo „**Vozidlá**“ v množnom čísle), špecifikované v tejto Dohode, bez vád, vrátane poskytnutia súvisiacich dokumentov a previesť na Kupujúceho vlastnícke právo k Vozidlám a záväzok Kupujúceho tieto Vozidlá prevziať a uhradiť Predávajúcemu cenu podľa čl. III tejto Dohody.
  2. Účelom tejto Dohody je stanoviť práva a povinnosti Zmluvných strán a štandardné podmienky obchodného vzťahu medzi Zmluvnými stranami, ktoré sa budú aplikovať na kúpne zmluvy na vozidlá, ktoré budú Zmluvné strany uzatvárať výhradne na žiadosť Kupujúceho vo forme objednávok vystavených Kupujúcim (ďalej len „**Objednávka**“) a potvrdených Predávajúcim (každá z takýchto obojstranne potvrdených Objednávok ďalej len ako „**Jednotlivá kúpna zmluva**“). Ustanovenia tejto Dohody sa budú primerane aplikovať na Jednotlivú kúpnu zmluvu v rozsahu, v akom konkrétna Jednotlivá kúpna zmluva jednotlivé práva a povinnosti Zmluvných strán neupraví inak.
  3. V prípade, že Predávajúci, jeho subdodávateľ podľa Zákona o verejnom obstarávaní alebo subdodávateľ podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**Zákon č. 315/2016 Z. z**.“), má povinnosť byť zapísaný v registri partnerov verejného sektora podľa Zákona č. 315/2016 Z. z., Predávajúci vyhlasuje, že jeho konečným užívateľom výhod zapísaným v registri partnerov verejného sektora, rovnako ani konečným užívateľom výhod jeho subdodávateľa podľa Zákona o verejnom obstarávaní alebo subdodávateľa podľa Zákona č. 315/2016 Z. z., nie je:
     1. prezident Slovenskej republiky,
     2. člen vlády,
     3. vedúci ústredného orgánu štátnej správy, ktorý nie je členom vlády,
     4. vedúci orgánu štátnej správy s celoslovenskou pôsobnosťou,
     5. sudca Ústavného súdu Slovenskej republiky alebo sudca,
     6. generálny prokurátor Slovenskej republiky alebo prokurátor,
     7. verejný ochranca práv,
     8. predseda Najvyššieho kontrolného údaju Slovenskej republiky a podpredseda Najvyššieho kontrolného úradu Slovenskej republiky,
     9. štátny tajomník,
     10. generálny tajomník služobného úradu,
     11. prednosta okresného úradu,
     12. primátor hlavného mesta Slovenskej republiky Bratislavy, primátor krajského mesta alebo primátor okresného mesta, alebo
     13. predseda vyššieho územného celku.
  4. Vozidlá musia spĺňať technickú špecifikáciu uvedenú v prílohe č. 1 tejto Dohody.
  5. Súčasťou dodaného Vozidla je vždy aj príslušná dokumentácia, príslušné osvedčenia, atesty, certifikáty a protokoly o vykonaných skúškach, osvedčenie o evidencii vozidla, zaškolenie a záznam o zaškolení obsluhy (podľa Prílohy č. 1), servisná knižka a návod na obsluhu a údržbu pre podvozok a nadstavbu. Dokumentáciu je Predávajúci povinný predložiť v slovenskom jazyku alebo v českom jazyku.
  6. Zmluvné strany sa dohodli, že ustanovenia tejto Dohody nemožno vykladať ako povinnosť Kupujúceho objednať si u Predávajúceho Vozidlá. Predpokladané množstvo Vozidiel uvedené v tejto Dohode nie je pre Kupujúceho záväzné. Skutočne objednané množstvo Vozidiel počas trvania tejto Dohody môže byť nižšie alebo vyššie ako predpokladané množstvo a Kupujúci si vyhradzuje právo neobjednať Vozidlá. Predmetom fakturácie bude len skutočne dodané množstvo Vozidiel.

# Článok II

# Miesto dodania, vlastnícke právo a prechod nebezpečenstva škody

* + 1. Miestom dodania je:

1. Záchranná brigáda Hasičského a Záchranného Zboru v Žiline, Bánovská cesta 8111, 010 01 Žilina,
2. Záchranná brigáda Hasičského a Záchranného Zboru v Malackách, Továrenská 1, 901 01 Malacky,
3. Záchranná brigáda Hasičského a Záchranného Zboru v Humennom, Mierová 3, 066 01 Humenné.

2.2 Vlastnícke právo k Vozidlu a nebezpečenstvo škody na Vozidle prechádza na Kupujúceho okamihom prevzatia Vozidla v zmysle tejto Dohody.

# Článok III

# Kúpna cena

* 1. Kúpna cena za dodané Vozidlo bola určená v zmysle zákona NR SR č. 18/1996 Z. z. o cenách v znení neskorších predpisov  (ďalej len „**Zákon o cenách**“) a vyhlášky Ministerstva financií Slovenskej republiky č. 87/1996 Z. z., ktorou sa vykonáva Zákon o cenách (ďalej len „**Cena**“). Kupujúci sa zaväzuje zaplatiť za Vozidlo Cenu, ktorá je uvedená v Prílohe č. 2 tejto Dohody.
  2. V Cene budú, bez ohľadu na akékoľvek obchodné zvyklosti inak bežné v odvetví, zahrnuté všetky náklady súvisiace s plnením záväzkov Predávajúceho, najmä dopravné náklady do miesta dodania, balné, náklady vykladania Vozidla v mieste dodania, clo, iné dane a iné poplatky súvisiace s dovozom, poplatky súvisiace s certifikáciou výrobkov, správne a obdobné poplatky vyberané akýmkoľvek orgánom verejnej moci ako aj dodanie dokumentácie, ktorá je nevyhnutná na užívanie Vozidla alebo s nimi súvisí. V  Cene sú zahrnuté všetky náklady na zaškolenie obsluhy v sídle Kupujúceho, pričom náklady na zaškolenie musia byť vyčíslené, ako i ostatné náklady súvisiace s dodaním Vozidla.
  3. Daň z pridanej hodnoty bude pripočítaná k Cene vo výške stanovenej platným zákonom č. 222/2004 Z. z.  
     o dani z pridanej hodnoty v znení neskorších predpisov (ďalej len „**Zákon o DPH**“) v deň vzniku daňovej povinnosti.
  4. Maximálna celková Cena uhradená Kupujúcim na základe tejto Dohody/Objednávok/Jednotlivých kúpnych zmlúv v súlade s výsledkom verejného obstarávania a s touto Dohodou je cena rovnajúca sa predpokladanej hodnote zákazky 33.145.466,67 EUR bez DPH alebo celkovej cene uvedenej v prílohe   
     č. 2 tejto Dohody, ak je táto vyššia ako predpokladaná hodnota zákazky, a to počas celej doby trvania Dohody.
  5. Zmluvné strany sa dohodli, že každá zo Zmluvných strán je oprávnená po uplynutí kalendárneho roka, najneskôr však do 31.3. nasledujúceho kalendárneho roka, písomne navrhnúť percentuálnu úpravu jednotkových cien uvedených v Prílohe č 2 tejto Dohody. Zvýšenie alebo zníženie jednotkových cien je možné maximálne o priemernú mieru inflácie alebo deflácie potvrdenú Štatistickým úradom SR oproti predchádzajúcemu roku. V prípade zmeny jednotkových cien sa primerane upraví aj celková hodnota Dohody o percentuálne zvýšenie/zníženie jej zostávajúcej, nevyčerpanej hodnoty. Každé zvýšenie alebo zníženie cien bude predmetom písomného dodatku.
  6. Zmluvné strany sa dohodli, že po nadobudnutí účinnosti Jednotlivej kúpnej zmluvy má Predávajúci právo požiadať Kupujúceho o poskytnutie preddavku na Cenu (ďalej len „**Preddavok“),** a to pred dodaním Vozidiel tvoriacich predmet Jednotlivej kúpnej zmluvy. Predávajúci musí svoju žiadosť náležite odôvodniť. Zmluvné strany sa dohodli, že Kupujúci za podmienok stanovených v bode 3.7 tohto článku Dohody poskytne Predávajúcemu Preddavok predovšetkým za účelom zabezpečenia riadneho a včasného dodania Vozidiel a ich príslušenstva, v požadovanej kvalite a kvantite. Maximálna výška Preddavku je 30 % hodnoty Vozidiel tvoriacich predmet Jednotlivej kúpnej zmluvy.
  7. Predávajúci nemá na Preddavok nárok, poskytnutie Preddavku závisí výlučne na vôli Kupujúceho. Neposkytnutie Preddavku, alebo jeho nezaplatenie nemá vplyv na Platnosť Dohody alebo Jednotlivej kúpnej zmluvy, a ani na povinnosť Predávajúceho dodať Vozidlá za podmienok dohodnutých v Dohode a Jednotlivej kúpnej zmluve.
  8. Kupujúci sa k  žiadosti podľa bodu 3.6 tohto článku Dohody vyjadrí v lehote desiatich pracovných dní, od kedy mu takáto žiadosť Kupujúceho bola doručená. V prípade, ak sa Kupujúci k žiadosti o Preddavok nevyjadrí platí, že s poskytnutím Preddavku nesúhlasí. V prípade ak Kupujúci súhlasí s poskytnutím a dôvodmi poskytnutia Preddavku, oznámi túto skutočnosť písomným listom Predávajúcemu, v ktorom okrem iného uvedie výšku ním poskytovaného Preddavku a vyzve Predávajúceho na vystavenie príslušnej faktúry, na základe ktorej bude Preddavok uhradený. Faktúra musí obsahovať všetky náležitosti podľa čl. IV bod 4.2 Dohody. Faktúra je splatná v lehote podľa čl. IV bod 4.3 Dohody. V prípade, ak Predávajúci vystaví nesprávnu alebo neúplnú faktúru na Preddavok, platia ustanovenia čl. IV bod 4.4 Dohody.
  9. Zaplatený Preddavok bude odpočítaný z Ceny za dodaný predmet Jednotlivej kúpnej zmluvy. Zaplatenie Preddavku je Predávajúci povinný uviesť do príslušnej faktúry.
  10. V prípade, ak z akéhokoľvek dôvodu dôjde k ukončeniu Dohody alebo Jednotlivej kúpnej zmluvy a zároveň nebudú Kupujúcim prevzaté Vozidlá spolu s ich príslušenstvom, na ktoré už uhradil Predávajúcemu Preddavok, je Predávajúci aj bez predchádzajúcej výzvy kupujúceho Preddavok, alebo jeho pomernú časť Kupujúcemu vrátiť, a to v lehote 30 dní odo dňa ukončenia Dohody alebo Jednotlivej kúpnej zmluvy. O takto vykonanej platbe je Predávajúci povinný bezodkladne písomne informovať Kupujúceho.
  11. Zmluvné strany podpisom Dohody berú na vedomie, že Kupujúci je oprávnený poskytovať Preddavok podľa príslušných právnych predpisov, predovšetkým podľa § 19 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

# Článok IV

# Platobné a fakturačné podmienky

* 1. Kupujúci sa zaväzuje za dodané Vozidlo zaplatiť Predávajúcemu Cenu podľa tejto Dohody na základe faktúry, ktorú je Predávajúci povinný vystaviť najneskôr do pätnástich (15) dní odo dňa dodania Vozidla.
  2. Faktúra musí obsahovať náležitosti podľa zákona č. 431/2002 Z. z. o účtovníctve v znení neskorších predpisov a zákona o DPH. Súčasťou faktúry musí byť najmä:
* jednoznačná informácia, či Predávajúci je alebo nie je platiteľom DPH,
* číslo a názov tejto Dohody a dátum jej uzavretia,
* číslo Objednávky,
* potvrdený preberací a odovzdávajúci protokol podľa bodu 5.11. tejto Dohody,
  1. Lehota splatnosti faktúry je tridsať (30) dní odo dňa jej doručenia Kupujúcemu.
  2. V prípade, ak faktúra neobsahuje všetky náležitosti podľa zákona o DPH alebo tejto Dohody, Kupujúci   
     je oprávnený vrátiť faktúru Predávajúcemu a požiadať ho o odstránenie nedostatkov a o vystavenie novej faktúry. V takomto prípade nová tridsať (30) dňová lehota splatnosti začína plynúť v deň, kedy bola opravená faktúra doručená Kupujúcemu.
  3. Faktúra bude uhrádzaná výhradne bezhotovostne prevodným príkazom. Cena sa považuje za uhradenú dňom odpísania finančných prostriedkov z účtu Kupujúceho uvedeného v záhlaví tejto Dohody.

# Článok V

# Dodacie podmienky

* 1. Zmluvné strany sa dohodli na elektronickom prijímaní a doručovaní Objednávok, pričom osobami zodpovednými za doručovanie a prijímanie objednávok sú kontaktné osoby podľa čl. VII tejto Dohody.
  2. Kupujúci zašle Objednávku Predávajúcemu s určením termínu dodania, množstva a typu Vozidla a odberného miesta kontaktnej osobe podľa tohto článku alebo osobe, ktorá bude neskôr, v súlade s touto Dohodou preukázateľne oznámená ako nová kontaktná osoba.
  3. Predávajúci je povinný do 3 pracovných dní písomne potvrdiť prijatie Objednávky a to tak, že Predávajúcim podpísanú Objednávku vytlačí a označí dátumom prijatia, odtlačkom pečiatky a podpisom, následne zašle takto potvrdenú objednávku elektronicky vo forme naskenovaného dokumentu na e-mailovú adresu kontaktnej osoby Kupujúceho podľa tohto článku. Doručením potvrdenej Objednávky je uzatvorená Jednotlivá kúpna zmluva.
  4. Predávajúci nie je oprávnený odmietnuť potvrdenie Objednávky, ak táto bola zaslaná v zmysle tejto Dohody.
  5. Zmluvné strany sa dohodli, že v prípade, ak Predávajúci nepotvrdí Objednávku v lehote uvedenej v bode 5.3. tohto článku Dohody, ani v tejto lehote Objednávku neodmietne, bude sa táto považovať za Predávajúcim potvrdenú (akceptovanú).
  6. Potvrdením Objednávky sa Predávajúci zaväzuje dodať Vozidlá v termíne a v rozsahu danom Objednávkou, za podmienok dojednaných v tejto Dohode.
  7. Lehota na dodanie Vozidiel na základe objednávky je najviac 24 mesiacov odo dňa jej potvrdenia. Kratšia lehota dodania môže byť na objednávke uvedená len po vzájomnej písomnej dohode Zmluvných strán.
  8. Predávajúci dodá Vozidlo do miesta dodania v súlade s touto Dohodou a Objednávkou počas pracovných dní v čase od 07.00 hod. do 12.00 hod.
  9. Predávajúci doručí písomnú výzvu na prevzatie Vozidla najmenej dva (2) pracovné dni pred predpokladaným termínom prevzatia.
  10. V prípade, ak hrozí, že Predávajúci nedodá Vozidlo v lehote určenej podľa tejto Dohody, resp. v lehote určenej v Objednávke, Predávajúci bude o tejto skutočnosti informovať Kupujúceho bez zbytočného odkladu po tom, čo sa o tejto skutočnosti dozvie.
  11. Predávajúci sa zaväzuje, že Vozidlá budú dodané v súlade s prílohou č. 1 tejto Dohody vrátane zákonom požadovanej povinnej výbavy a podložiek na upevnenie tabuliek pre evidenčné číslo a spolu s príslušnou dokumentáciou a dokladmi, ktoré sú potrebné na prevzatie Vozidiel a ich používanie podľa tejto Dohody (ďalej aj „technická dokumentácia“). Prevzatie Vozidiel sa potvrdí v preberacom protokole, ktorý podpíšu obe Zmluvné strany a bude obsahovať minimálne tieto údaje a prílohy:

1. typ, značka a model dodaného Vozidla
2. sériové číslo karosérie, resp. motora,
3. zoznam výbavy a príslušenstva,
4. počet kilometrov na tachometri ku dňu prevzatia,
5. písomné poučenie o spôsobe vykonávania servisných prehliadok, vrátane rozsahu, periodicity   
   a bližšieho popisu servisných činností počas predpokladanej výkonovej a časovej doby životnosti   
   pre každú samostatne funkčnú časť Vozidla (podvozok, nadstavba) podľa odporúčaní ich výrobcov,
6. orientačnú informáciu o norme spotreby pohonných hmôt (PHM) v litroch pre predpokladaný spôsob používania vozidiel a to na 100 kilometrov (kombinovaná norma).
7. dokumentácia podľa bodu 1.5 tejto Dohody,
8. čitateľné mená a priezviská a podpisy povereného odovzdávaj osoby a preberajúcej osoby,
9. pečiatku a dátum prevzatia Vozidiel Kupujúcim.

(ďalej len „**Preberací protokol**“).

* 1. Predávajúci je povinný zaškoliť šesť zamestnancov Kupujúceho pre každé jednotlivé Vozidlo v mieste jeho dodania tak, aby zamestnanci po takomto zaškolení mohli bez ďalších podmienok samostatne obsluhovať Vozidlo. Zaškolenie vždy zahŕňa aj jazdu Vozidlom.
  2. Predávajúci sa zaväzuje odovzdať Vozidlá bez vád, na základe Preberacieho protokolu. Predávajúci umožní Kupujúcemu riadne prevzatie dodaných Vozidiel a ich kontrolu. Vady zistené pri dodaní Vozidiel je Kupujúci povinný oznámiť Predávajúcemu pri jeho prevzatí. Vady skryté je Kupujúci povinný oznámiť bez zbytočného odkladu. Ak Predávajúci nedodá Vozidlá na miesto dodania, riadne a včas, je Kupujúci oprávnený odmietnuť ich prevzatie. Predávajúci je následne povinný bezodkladne písomne oznámiť nový čas dodania.
  3. V prípade, ak Kupujúci prevezme Vozidlo s vadou/ami, je povinný tieto vady popísať v Preberacom a odovzdávajúcom protokole s určením termínu na odstránenie vád/vady bez zbytočného odkladu.
  4. Predávajúci záväzne vyhlasuje, že ním dodávané Vozidlá spĺňajú požadovanú kvalitu podľa požiadaviek Kupujúceho v súlade s podmienkami Verejného obstarávania a požiadavkami príslušných platných technických alebo iných noriem a všeobecne záväzných právnych predpisov platných na území SR.
  5. Predávajúci sa zaväzuje Kupujúcemu s dodaním Vozidiel predložiť aktualizovaný zoznam siete servisných stredísk (vlastných alebo zmluvných partnerov), ktoré sú servisným miestom schopným plniť povinnosti vyplývajúce z vykonávania záruky podľa tejto Dohody a za podmienok stanovených Predávajúcim.
  6. Montážny predpis k rádiostaniciam uvedený v Prílohe č. 1 tejto Dohody a za jeho podmienok je Predávajúci povinný dodať do 30 pracovných dní odo dňa podpisu Dohody.

# Článok VI

# Záručné a servisné podmienky

6.1. Predávajúci zodpovedá v súlade s príslušnými ustanoveniami Obchodného zákonníka za vady dodaného Vozidla.

* 1. Záručná doba dodaného Vozidla je dvadsaťštyri (24) mesiacov odo dňa dodania Vozidla podľa článku V tejto Dohody, vrátane príslušenstva a výbavy, ktorá je súčasťou Vozidla. Záručná doba sa predlžuje o dobu, počas ktorej sú v rámci záručnej opravy odstraňované vady, za ktoré zodpovedá Predávajúci a Kupujúci nemôže Vozidlo riadne užívať.
  2. Kupujúci je povinný oznámiť Predávajúcemu zjavné vady na dodanom Vozidle, o ktorých sa dozvedel   
     po ich prevzatí, najneskôr do tridsiatich (30) dní odo dňa dodania Vozidla podľa článku V tejto Dohody. Kupujúci je povinný oznámiť skryté vady na dodanom Vozidle počas celej záručnej doby bez zbytočného odkladu od zistenia týchto vád.
  3. Kupujúci je povinný oznámiť Predávajúcemu vady Vozidla písomne kontaktnej osobe Predávajúceho uvedenej v článku VII. tejto Dohody.
  4. Kupujúci je povinný nahlásiť preukázateľným spôsobom príslušnej kontaktnej osobe predávajúceho vadu v čo najkratšom čase od zistenia jej výskytu s čo najpresnejším opisom. Predávajúci je povinný v čo najkratšom čase, najneskôr však do 2 pracovných dní od prijatia vyššie uvedenej informácie navrhnúť preukázateľným spôsobom kupujúcemu formu, spôsob, miesto a čas technického zisťovania príčiny nahlásenej vady. Predávajúci a kupujúci si preukázateľným spôsobom potvrdia navrhnuté, prípadne inak dohodnuté. Predávajúci je povinný v čo najkratšom čase oznámiť kupujúcemu zistenú príčinu vady. Uznanie alebo neuznanie reklamovanej vady Vozidla spolu je Predávajúci povinný preukázateľným spôsobom oznámiť do troch (3) pracovných dní po oznámení zistenej príčiny vady kontaktnej osobe Kupujúceho uvedenej v článku VII tejto Dohody. Ak sa Predávajúci v tejto lehote nevyjadrí, má sa za to, že reklamácia je oprávnená a Predávajúci súhlasí s oznámenými vadami Vozidla (ďalej len „Oprávnená reklamácia“).
  5. Počas plynutia záručnej doby a po riadnom uplatnení reklamácie vady Vozidla má Kupujúci právo, aby bola vada Predávajúcim bezplatne, včas a riadne odstránená. Predávajúci je povinný odstrániť vady na dodanom Vozidle podľa bodu 6.3 tohto článku Dohody do tridsiatich (30) kalendárnych dní od ich oznámenia Kupujúcim, ak sa Predávajúci a Kupujúci písomne nedohodnú inak. Záručná doba sa predlžuje o dobu od potvrdenia o uznaní reklamovanej vady do času protokolárneho / preukázateľného odovzdania Vozidla bez vád, teda doba počas ktorej sú v rámci záručnej opravy odstraňované vady Vozidla, za ktoré zodpovedá Predávajúci a pre ktoré Kupujúci nemôže predmet kúpy riadne užívať.
  6. Predávajúci je v prípade nahlásenia vady Vozidla povinný zabezpečiť výjazd technika a/alebo prijatie Vozidla do miesta odstránenia vady (ďalej len „Servis“) do dvadsiatich štyroch (24) hodín od nahlásenia vady písomne alebo elektronicky/ telefonicky Kupujúcim, podľa toho, ktoré oznámenie nastalo skôr.
  7. Odtiahnutie Vozidla a/alebo odvoz Vozidla z prevádzok Kupujúceho do miesta odstránenia vady určené Predávajúcim (Servisu) v prípade, ak vadu Vozidla nie je možné odstrániť u Kupujúceho, zabezpečí Predávajúci na vlastné náklady. Pri odovzdaní Vozidla bude spísaný protokol o odovzdaní, v ktorom bude zaznačený stav pohonných hmôt v nádrži (ďalej len „PHM“). Predávajúci má povinnosť pri odovzdaní Vozidla po odstránení vady vrátiť Vozidlo s rovnakým stavom PHM, ako je uvedený v protokole o odovzdaní vozidla.
  8. V prípade, ak Predávajúci odmietne odstrániť vady, alebo neodstráni vady v lehote podľa tohto článku Dohody, je Kupujúci oprávnený odstrániť vady Vozidla sám alebo prostredníctvom ním poverenej osoby (servisu) na náklady Predávajúceho.

**Článok VII**

**Komunikácia a doručovanie**

* 1. Pokiaľ nie je v Dohode uvedené inak, akákoľvek komunikácia a iné úkony v súvislosti so Dohodou a jej plnením musia byť urobené v písomnej forme a doručené na adresy uvedené v záhlaví Dohody alebo na iné adresy alebo kontaktné osoby, ktoré si Zmluvné strany navzájom písomne oznámia.
  2. Zmluvné strany sa dohodli, že kontaktnými osobami pri plnení tejto Dohody sú:

Kontaktnou osobou za Kupujúceho vo veciach zmluvných a prevzatia Vozidiel je:

pplk. Ing. Pavol Ihnat, MBA, tel.: +421 2 4859 3588, e-mail: [pavol.ihnat@minv.sk](mailto:pavol.ihnat@minv.sk)

Kontaktnou osobou za Predávajúceho vo veciach zmluvných a odovzdania Vozidiel je:

[●], tel.: [●], email: [●].

* 1. Zmluvné strany sa zaväzujú oznámiť si bezodkladne akúkoľvek zmenu údajov uvedených v záhlaví tejto Dohody, a to najneskôr do piatich (5) pracovných dní, odkedy dôjde k takejto zmene. V prípade zmien kontaktných údajov podľa tohto článku Dohody sa Zmluvné strany dohodli, že nie je potrebné uzatvárať dodatok k tejto Dohode. Zmluvné strany si bezodkladne oznámia zmenu kontaktných údajov. V prípade zmeny bankového spojenia a/alebo čísla účtu Zmluvné strany o tejto skutočnosti vyhotovia písomný dodatok k tejto Dohode.

# Článok VIII

# Sankcie

* 1. Zmluvné strany sa dohodli, že v prípade ak bude Predávajúci v omeškaní s dodaním Vozidla podľa čl. V tejto Dohody, Kupujúci je oprávnený požadovať zaplatenie zmluvnej pokuty za každý aj začatý deň omeškania s plnením vo výške 0,05 % z kúpnej ceny Vozidla bez DPH podľa tejto Dohody.
  2. V prípade, ak Predávajúci neodstráni vady Vozidla v lehote podľa bodu 6.6. tejto Dohody, Kupujúci je oprávnený požadovať zaplatenie zmluvnej pokuty za každý aj začatý deň omeškania vo výške 1000,- EUR (slovom: tisíc eur).
  3. V prípade, ak Predávajúci nezabezpečí výjazd technika a/alebo prijatie Vozidla do miesta odstránenia vady podľa bodu 6.7. tejto Dohody, Kupujúci je oprávnený požadovať zaplatenie zmluvnej pokuty za každý aj začatý deň omeškania vo výške 0,05 % z kúpnej ceny vadného Vozidla bez DPH podľa tejto Dohody.
  4. Zmluvné strany sa dohodli, že v prípade ak bude Kupujúci v omeškaní so zaplatením Ceny za dodané Vozidlo, má Predávajúci právo požadovať od Kupujúceho zaplatenie zákonných úrokov z omeškania z nezaplatenej sumy, za každý deň omeškania.
  5. Zmluvné strany sa dohodli, že v prípade nepravdivosti vyhlásenia Predávajúceho, ktoré je uvedené v bode 1.3 tejto Dohody, je Predávajúci povinný zaplatiť Kupujúcemu zmluvnú ponuku to výške 30 000,00 EUR.
  6. Kupujúci je oprávnený požadovať náhradu škody spôsobenú porušením povinnosti, na ktorú sa vzťahuje zmluvná pokuta. Kupujúci je oprávnený domáhať sa náhrady škody prevyšujúcej zmluvnú pokutu.

# Článok IX

# Ukončenie Dohody

* 1. Dohoda sa uzatvára na dobu určitú, a to 48 mesiacov odo dňa uzatvorenia tejto Dohody alebo do vyčerpania finančného limitu podľa bodu 3.4. tejto Dohody podľa toho, ktorá skutočnosť nastane skôr.
  2. Táto Dohoda môže byť ukončená aj:
     1. písomnou dohodou Zmluvných strán,
     2. písomným odstúpením zo strany Kupujúceho alebo Predávajúceho v prípade podstatného porušenia Dohody,
     3. písomnou výpoveďou Kupujúceho.
  3. Kupujúci je oprávnený odstúpiť od tejto Dohody pri podstatnom porušení Dohody Predávajúcim, najmä ak:
     1. predávajúci je v omeškaní s dodaním Vozidla v lehote podľa bodu 5.7 tejto Dohody o viac ako tridsať (30) dní, alebo
     2. pred termínom plnenia je zrejmé, že Predávajúci bude v omeškaní s dodaním Vozidla, alebo Dohodu poruší inak podstatným spôsobom a Kupujúci nemá záujem na plnení s takýmto omeškaním, resp. porušením, alebo
     3. predávajúci koná v rozpore s touto Dohodou a/alebo Jednotlivou kúpnou zmluvou a/alebo všeobecne záväznými právnymi predpismi platnými na území Slovenskej republiky a na písomnú výzvu kupujúceho toto konanie a jeho následky v určenej primeranej lehote neodstráni, alebo
     4. predávajúci je platobne neschopný, podal, alebo voči nemu bol podaný návrh na vyhlásenie konkurzu, bol na jeho majetok vyhlásený konkurz, alebo bol návrh na jeho vyhlásenie zamietnutý pre nedostatok majetku, alebo vstúpil do likvidácie, alebo ak sa počas reštrukturalizácie dostal do omeškania s plnením, na ktoré vznikol nárok počas reštrukturalizačného konania, alebo sa voči nemu začala exekúcia, ktorá môže ohroziť jeho podnikateľskú činnosť alebo platobnú schopnosť, alebo
     5. z dôvodov stanovených zákonom (najmä § 19 Zákona o verejnom obstarávaní), alebo
     6. Predávajúci, jeho subdodávateľ alebo subdodávateľ podľa zákona č. 315/2016 Z. z. neboli v čase uzatvorenia tejto Dohody a po dobu jej trvania zapísaní v registri partnerov verejného sektora podľa zákona č. 315/2016 Z. z. alebo ich konečným užívateľom výhod bola v čase uzatvorenia tejto Dohody alebo ním stala kedykoľvek počas jej účinnosti osoba uvedená v § 11 ods. 1 písm. c) Zákona o verejnom obstarávaní.
  4. Predávajúci je oprávnený odstúpiť od tejto Dohody v prípade, ak Kupujúci poruší túto Dohodu podstatným spôsobom. Za podstatné porušenie povinností vyplývajúcich z tejto Dohody na strane Kupujúceho sa považuje omeškanie Kupujúceho s úhradou faktúry/faktúr viac ako šesťdesiat (60) dní po lehote ich splatnosti.
  5. Odstúpenie od tejto Dohody musí mať písomnú formu, musí sa v ňom uviesť dôvod odstúpenia a je účinné doručením druhej Zmluvnej strane. V prípade pochybností sa má za to, že je odstúpenie od tejto Dohody doručené druhej zmluvnej strane tretí deň po jeho odoslaní.
  6. Odstúpením od tejto Dohody niektorej zo Zmluvných strán sa táto Dohoda zrušuje ku dňu doručenia odstúpenia druhej Zmluvnej strane. Pri odstúpení od tejto Dohody si Zmluvné strany ponechajú doterajšie plnenia. Kupujúci určí spôsob vysporiadania ohľadom plnení, ktoré neboli riadne ukončené ku dňu zániku tejto Dohody.
  7. Zmluvná strana, ktorá odstúpi od tejto Dohody, má právo požadovať od druhej strany náhradu škody, ktorá jej týmto konaním vznikla, okrem prípadov vyššej moci. Za okolnosti vyššej moci sa pre účely tejto Dohody považujú okolnosti, ktoré nastali nezávisle od vôle povinnej strany a bránia jej v splnení jej povinnosti, ak nemožno rozumne predpokladať, že by povinná strana túto prekážku alebo jej následky odvrátila alebo prekonala, a že by v čase vzniku záväzku túto prekážku predvídala, a to najmä vojny, živelné katastrofy, štrajky značného rozsahu majúce súvislosť s predmetom tejto Dohody. Za vyššiu moc sa však nepovažujú najmä výpadky vo výrobe, prerušenie dodávok energií, nesplnenie alebo oneskorenie dodávok od subdodávateľov a zásahy orgánov verejnej moci alebo nezískanie úradných povolení.
  8. Túto Dohodu môže Kupujúci písomne vypovedať aj bez udania dôvodu s výpovednou lehotou tri (3) mesiace. Výpovedná lehota začína plynúť prvým dňom mesiaca nasledujúceho po mesiaci, v ktorom bola písomná výpoveď doručená Predávajúcemu.

# Článok X

# Subdodávatelia

10.1. Predávajúci je oprávnený zadať časť zákazky subdodávateľovi, pričom zodpovedá Kupujúcemu akoby plnil sám. Subdodávateľom/ subdodávateľmi v čase uzavretia tejto Dohody v súlade s Verejným obstarávaním je / sú subdodávatelia uvedení v Prílohe č. 3 tejto Dohody.

10.2. Predávajúci je oprávnený zmeniť subdodávateľa iba so súhlasom Kupujúceho a je povinný oznámiť Kupujúcemu pred plánovanou zmenou:

10.2.1. identifikačné údaje nového subdodávateľa, vrátane údajov o osobe oprávnenej konať   
za subdodávateľa, v rozsahu meno a priezvisko, trvalý pobyt, pozícia, dátum narodenia,

* + 1. podiel na zákazky, ktorý bude plniť nový subdodávateľ,
    2. dôvody zmeny subdodávateľa ako aj dopady zmeny subdodávateľa na Kupujúceho.
  1. Kupujúci sa vyjadrí k navrhovanému subdodávateľovi do štrnástich (14) dní odo dňa doručenia žiadosti   
     o zmenu subdodávateľa.
  2. Predávajúci je zároveň povinný zabezpečiť, aby každý existujúci, ako aj nový subdodávateľ bol vybraný tak, aby spĺňal rovnaké podmienky vyžadované od subdodávateľov vo Verejnom obstarávaní, zápis do registra partnerov verejného sektora podľa zákona č. 315/2016 Z. z. a podmienky stanovené v § 11 ods. 1 Zákona o verejnom obstarávaní, pričom splnenie týchto podmienok je Predávajúci povinný kedykoľvek na žiadosť Kupujúceho bezodkladne preukázať.
  3. Kupujúci je oprávnený rozhodnúť o nechválení subdodávateľa alebo vylúčiť subdodávateľa aj bez udania dôvodu, pričom Predávajúci je povinný riadiť sa takýmto rozhodnutím Kupujúceho a bezodkladne zabezpečiť na vlastné náklady náhradu subdodávateľa alebo použiť na plnenie predmetu tejto Dohody vlastné kapacity.
  4. Predávajúci je povinný Kupujúcemu bezodkladne oznámiť akúkoľvek zmenu údajov o subdodávateľovi, vrátane údajov o osobe oprávnenej konať za subdodávateľa.
  5. Predávajúci je povinný zabezpečiť zmluvou so subdodávateľom, aby sa povinnosti Predávajúceho a práva Kupujúceho podľa tejto Dohody primerane vzťahovali aj na vzťahy medzi Predávajúcim a subdodávateľom.

**Článok XI**

**Spoločné a záverečné ustanovenia**

1. Pokiaľ nie je v Dohode uvedené inak, budú sa vzájomné vzťahy Zmluvných strán, ktoré vznikli na základe tejto Dohody a ktoré nie sú v nej výslovne upravené, riadiť príslušnými ustanoveniami Obchodného zákonníka a ostatných všeobecne záväzných právnych predpisov platných na území Slovenskej republiky. Prípadné spory, ktoré vzniknú z tejto Dohody, sa budú Zmluvné strany snažiť riešiť predovšetkým formou dohody, ktorá musí mať písomnú formu a v prípade, že sa zmluvné strany nedohodnú, všetky spory vzniknuté z tejto Dohody budú riešené na miestne a vecne príslušnom súde Slovenskej republiky podľa právneho poriadku Slovenskej republiky.
2. Táto Dohoda nadobúda platnosť dňom jej podpisu obidvoma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv, ktorý vedie Úrad vlády Slovenskej republiky, a to v zmysle § 47a zákona č. 40/1964 Zb. Občiansky zákonník v znení neskorších predpisov. Túto Dohodu zverejní Kupujúci.
3. Dohodu možno dopĺňať alebo meniť výhradne formou písomných a očíslovaných dodatkov k tejto Dohode podpísaných oboma zmluvnými stranami, ktoré sa po podpísaní stávajú neoddeliteľnou súčasťou tejto Dohody.
4. Táto Dohoda je vyhotovená v piatich (5) vyhotoveniach s platnosťou originálu, pričom Predávajúci obdrží dve (2) vyhotovenia a Kupujúci obdrží tri (3) vyhotovenia.
5. Neoddeliteľnou súčasťou tejto Dohody je:

Príloha č. 1 – Opis predmetu zákazky

Príloha č. 2 – Štruktúrovaný rozpočet

Príloha č. 3 – Zoznam subdodávateľov

* 1. Zmluvné strany vyhlasujú, že vôľa prejavená v tejto Dohode je slobodná, vážna, bez omylu v osobe alebo predmete tejto Dohody a že túto Dohodu neuzavreli ani v tiesni ani za nápadne nevýhodných podmienok, čo potvrdzujú podpisom tejto Dohody.

V Bratislave dňa ........................... V ......................... dňa .........................

za Kupujúceho: za Predávajúceho :

............................................... .................................................................

Príloha č. 3

**Zoznam subdodávateľov**

|  |  |  |  |  |
| --- | --- | --- | --- | --- |
| **Por. číslo** | **Identifikácia navrhnutého subdodávateľa (obchodné meno, sídlo, IČO)** | **Identifikácia príslušného plnenia** | **Rozsah plnenia vyjadrený sumou** | **Meno, priezvisko, dátum narodenia, adresa pobytu osoby oprávnenej konať za subdodávateľa** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |